"Setswana Puo ya Gae (HL)/P2 16 DBE/Ngwanaitseele 2021 NSC – Kaedi Ya Go Tshwaya DITLHANGWA TSA SETSO POTSO 14 (POTSO YA TLHAMO) DITLHANGWA TSA SETSO – GS Leeuw le ba bangwe  Mmutla le Tholo  Kgosi Modisakgomo Molelekwa Mabe  Bakwadi ba ditlhangwa tse pedi tse ba atlegile mo go re bontsheng fa phenyo/ tumo e sa tle ka nonofo ya mmele fela, mme e tla ka go dirisa botlhale.  Se, se raya gore ga go tlhokege gore batho ba ba dirisang botlhale ba nne le mebele e mekima, e e siametseng dintwa. Tlhagiso e, e netefadiwa ke naane ya ga Mmutla le Tholo le leboko la ga Kgosi Mabe ka seane se se reng 'ga go tume di melala'.  Bakwadi ba babedi ba, ba atlegile go bontsha fa ntwa e sa lowe le go fenngwa ka dikgoka fela, mme go dirisiwa botlhale.  Mo naaneng ya ga 'Mmutla le Tholo' Mmutla e leng phologolo e nnye, o dirisa matlhajana a gagwe. Ka go itse fa Dimo a bogisa diphologolo tse dingwe, o ne a loga leano la go dirisa Tholo go mo ntsha mo mokgweng wa go bogisa diphologolo, ka go mo lopa go tlhaba Dimo ka dinaka tsa gagwe tse di bogale, ka a ne a boifiwa ke diphologolo tse dingwe.  Ka Mmutla e ne e le letsipa, o kgonne go falodisa diphologolo tse dingwe mo dipharagobeng tse di neng di di lebane ntswa a le monnye mo go tsona.  Botsipa jwa ga Mmutla bo mo rotloetsa go logela Tholo leano la boferefere le fa ba ne ba ntshana se inong.  Mmutla o dirisa bofefo jwa gagwe go kgona go gata mmogo le Tholo go ya kwa go Dimo.  Mmutla o lemoga Dimo kwa pejana, mme o raya Tholo a re a se ka a atamela gonne fa Dimo a ka thanya mo borokong, a ka ba gaila botlhe ka nakonyana e khutshwane. Mmutla o dira jaana gore Tholo a se ka a mmona fa a thaisa Dimo ka motshitshi wa dinotshi, mme morago a boela kwa go ena.  Mmutla o simolola go opela dipina tse di galefisang Dimo ka di kaya fa Tholo a sa mo tshabe, e bile a ka mo tlhaba ka dinaka tse di bogale.  Go tsoga ntwa e e matlhomahibidu magareng ga Dimo le Tholo fa Mmutla ena a tsweletse go opela dipina tse di gwetlhang ntwa. Tholo o fosa Dimo ka lenaka, mme o tlhaba setlhare, Mmutla o rotola matlho fa a bona tiragalo e.  Lenaka la ga Tholo le simolola go gola le go ithathelela ka Dimo le Mmutla. Dimo o makala thata fa Mmutla ena a tetesela go fetisa selekanyo. Mmutla ka matlhajana a gagwe o feleletsa a lomisitse Dimo ka dinotshe fa Tholo ena a bofeletswe ke lenaka la gagwe mo setlhareng.  Mokwadi o dirisa diphologolo tse dinnye jaaka boMmutla go supa fa batho ba ba bokoa kgotsa ba ba nyatsegang ba ka dirisa botlhale le maano go itshireletsa mo go ba ba dikgoka.  Mmoki o godisa semelo sa ga kgosi Mabe gore le fa a le monnye ka seemo, fela ka semelo o a tlotlega. Kgosi Mabe o ne a nyatsega ka seemo sa gagwe, mme ditiro tsa gagwe di itshupile ka go kgona go etelela morafe pele kwa ntle ga letsapa lepe. Le fa a ne a goletse fa fatshe, o ne a tshabega jaaka noga e go tweng mokwepa. Kwalololo e ileditswe Phetla"